Prinses Charlene ‘nog weke’ van herstel te wagtePrinses Charlene van Monaco kort voor haar terugkeer na die prinsdom. (Verskaf) Daar wag nog etlike weke van herstel op prinses Charlene van Monaco, vrou van prins Albert II. Charlene ontvang steeds gespesialiseerde mediese behandeling vir uitermatige uitputting en het intussen ook tandheelkundige sorg benodig. Die paleis het Donderdag in ŉ verklaring gesê die prinses se herstel “vorder tans bevredigend en baie bemoedigend … Haar herstel en opvolg- tandheelkundige sorg sal na verwagting nog ŉ paar weke neem.” Charlene ontvang sedert November behandeling by ŉ private ligging buite die prinsdom nadat sy vanuit Suid-Afrika na Monaco teruggekeer het. Albert het self in November aan People gesê sy 43-jarige vrou ontvang behandeling buite Monaco, maar het nie uitgebrei oor die aard van haar gesondheidsprobleme nie. “Sy is duidelik uitgeput – fisiek en emosioneel. Sy is oorweldig en kan nie haar amptelike pligte, die lewe in die algemeen of selfs die gesinslewe die hoof bied nie,” het hy aan die tydskrif gesê. Maroela Media het vroeër berig Charlene is in September na ŉ hospitaal in Durban gehaas nadat sy ŉ ineenstorting gehad het. Sy het ook ŉ operasie ondergaan, maar min besonderhede daaroor is bekend gemaak. Nadat sy ŉ tyd lank behandeling in Suid-Afrika ontvang het, is sy in November terug na Monaco. Charlene se laaste openbare verskyning saam met Albert was sowat ŉ jaar gelede in Monaco. Die gesin het egter ŉ paar maande gelede foto’s op sosiale media gedeel toe Albert en die kinders na Suid-Afrika gereis het om by Charlene te kuier.